Rohde-dogter te bang om te getuigJason Rohde. Foto: Armand Hough/ANA Die veroordeelde moordenaar Jason Rohde se oudste dogter, Katie, wat Donderdag in die hooggeregshof in die Kaap ter strafversagting sou getuig het, het ŉ kort rukkie voor die tyd van plan verander. Katie was pas as getuie ingesweer toe die verdedigingsadvokaat Graham van der Spuy vra om die hof aan te spreek en aan regter Gayaat Salie-Hlophe gesê het die getuie wil nie meer getuig nie. Dit was nadat die regter gesê het die media kon in die hof bly en dat die klank van Katie se getuienis uitgesaai kon word sonder dat die kameras op haar gerig word. Van der Spuy het gesê die 20-jarige het net ingewillig om te getuig mits dit nie uitgesaai word nie aangesien sy onder baie “onregverdige” druk verkeer. Nadat die reëling oor die uitsending van haar getuienis aan haar verduidelik is, het sy gesê sy is te bang om te getuig, het Van der Spuy gesê. Hy het gesê die verdedigingspan sou weer met Katie gesels en hoor of sy wel wil getuig wanneer die hof weer byeenkom om die argumente ter strafversagting af te handel. Rohde is op 8 November in die Kaapse hooggeregshof skuldig bevind aan die moord in 2016 op sy vrou, Susan, en aan regsverydeling deur voor te gee dat sy haar eie lewe geneem het. Die veroordeelde is reeds sedert sy skuldigbevinding in die Pollsmoor-gevangenis in Kaapstad se suidelike voorstad Tokai. Hy is aangekeer kort nadat sy vrou se liggaam op 24 Julie 2016 met ŉ kragkabel om haar nek gevind is waar dit aan die badkamerdeur gehang het van die kamer waarin hulle in die Spier-hotel buite Stellenbosch tuisgegaan het. Rohde bly in aanhouding tot 18 Februarie nadat regter Salie-Hlope sy aansoek afgekeur het om sy borgtog opnuut toe te staan.